Kert Kingo

Kert Kingo (sündinud 5. märtsil 1968) on Eesti poliitik, Eesti Konservatiivse Rahvaerakonna juhatuse liige ning endine politsei- ja riigiametnik.
16. mail 2019 asus ta tööle Jüri Ratase teise valitsuse väliskaubandus- ja infotehnoloogiaministrina, kuid sattus oktoobri keskpaigas avalikku skandaali seoses Riigikogule valetamisega ja esitas 23. oktoobril avalduse ametist lahkumiseks, mille president Kersti Kaljulaid 25. oktoobril kinnitas. Alates 26. oktoobrist 2019 kuni 2023. aastani töötas Kingo XIV Riigikogu liikmena. Ta valiti ka XV Riigikogu liikmeks, aga ta pidi 2025. aastal Riigikogust lahkuma, kuna mõisteti süüdi kelmuses ning talle määrati ühe aasta ja üheksa kuu pikkune tingimisi vangistus.
Haridus.
Kooliteed alustas Kingo Kõrveküla 8-klassilises Koolis ja jätkas Tartu 7. Keskkoolis muusika eriklassis. Muusika eriklassis käinud ja viis aastat akordionimängu õppinud Kingo tegeles tipptasemel võistlustantsuga kogu kooliaja ehk 11 aastat. 1987. aastal lõpetas ta Tartu Täiskasvanute Gümnaasiumi (endise Tartu Kaugõppekeskkooli).
Kert Kingo lõpetas 2001. aastal Tallinna Majanduskooli õigusassistendi õppekava. 2017. aastal alustas ta õpinguid Eesti Ettevõtluskõrgkooli Mainor ärijuhtimise magistriõppes inimressursside juhtimise õppekaval.
Töökäik.
Kert Kingo on töötanud kokku üle 17 aasta avalikus teenistuses, sealhulgas tööinspektsioonis sekretärina, Politsei- ja Piirivalveameti kriminaalosakonnas uurijana ning Maksu- ja Tolliameti erimenetluse talituses juristina.
Poliitiline karjäär.
Eesti Konservatiivse Rahvaerakonna liikmeks astus ta 2016. aasta märtsis. Varasem erakondlik kuuluvus ja kogemus poliitikas puudusid. Ta on EKRE juhatuse liige, EKRE korruptsioonivastase toimkonna juhataja ja Tartu- ja Jõgevamaa ringkonna Tartu valla osakonna esimees.
Väliskaubandus- ja infotehnoloogiaminister.
2019. aasta 16. maist kuni 25. oktoobrini oli ta Jüri Ratase teises valitsuses väliskaubandus- ja infotehnoloogiaminister.
Ametikohustuste alguses sõnastas Kingo oma eesmärkideks aidata veelgi rohkematel Eesti firmadel jõuda välisturgudele, tagada üle-eestiline interneti levik ning tagada e-valimiste protsessi läbipaistvus ja usaldusväärsus. Kert Kingo leidis, et välisvisiidid on olulised, kuid need ei ole ainsad töövahendid Eesti välismajandussuhete edendamisel ja ettevõtete toetamisel välisturgudel. Välisvisiitidel kavatses Kingo rääkida eesti keeles, tagamaks tõlke kaudu korrektse informatsiooni edastamise ja vastuvõtmise ning läbipaistva suhtluse. Ministri soovimatus suhelda inglise keeles ja reisida välismaal pälvis korduvalt tähelepanu ja kriitikat.
23. oktoobris 2019 esitas Kingo peaministrile lahkumisavalduse, kui selgus, et ta valetas Riigikogule seoses küsimusega, kas ja millal oli ta võtnud oma nõunikuks tööle Tallinna TV endise töötaja Jakko Väli, kes ministriga töölepingu sõlmimise järel oli sotsiaalmeedias sõimanud teadmata isikuid "värdjateks" ja "raiskadeks" ning jämedalt solvanud ekspoliitik Evelyn Seppa. Otsusele Kingo ametist vabastada kirjutas President Kersti Kaljulaid alla 25. oktoobril. Kokku oli Kingo ministriametis viis kuud ja 11 päeva.
Riigikogu liige.
Pärast ministriametist lahkumist naasis Kingo tööle Riigikogu liikmena. 2019. aasta lõpu seisuga oli ta Riigikogu õiguskomisjoni liige.
Ta kandideeris 2023. aasta valimistel Riigikokku, kogus valimisringkonnas nr 9 (Jõgeva- ja Tartumaa (v.a Tartu linn)) 3095 häält ning osutus valituks.
Harju maakohus karistas Kingot 1 aasta ja 9 kuuse tingimisi vangistuse ning kaheaastase katseajaga, kuna ta palus Riigikogul hüvitada advokaadibüroo arveid osutamata teenuste eest. Kingo kaebas otsuse edasi, kuid 2025. aasta jaanuaris kinnitas ka Tallinna ringkonnakohtus, et Kert Kingo ja advokaat Martin Traat on süüdi kelmuses, aga täpsustas süütegude õiguslikku kvalifikatsiooni. Riigikohus asja menetlusse ei võtnud, mis tähendab, et Kingo pidi riigikogust lahkuma.
Isiklikku.
Kert Kingo on abielus ja tütre ema. Tema hobideks on fotograafia, aiandus ja tervisesport.